
Ólommentes forraszanyagok nedvesítés vizsgálata: Sn-Ni/Cu rendszer

      Dolgozatom témája ólommentes lágyforrasz anyagok nedvesítési vizsgálata. Napjainkban számos forrasztott kötéssel készített termékkel találkozhatunk, amelyek készítésénél a kötést kialakító forraszanyag kisebb-nagyobb mértékben ólmot tartalmaz. Ezen ónalapú forraszanyagok fejlesztésénél azért kezdtek ólmot ötvözőként használni, mert az csökkenti az intermetallikus fázis mennyiségét. Az Európai Uniós előírásoknak megfelelően azonban ezeket az ólomtartalmú forraszanyagokat fokozatosan ki kell vezetni a technológiákból. A forraszanyagokból az ólom kivonása viszont technológiai problémákat vet fel, ugyanis a réz alapanyag forrasztása esetén, a forraszanyag/réz szubsztrát határfelületen Sn5Cu6 intermetallikus fázis keletkezik, amely a kötés mechanikai tulajdonságait csökkenti.

      Ón alapú lágyforrasz anyagok ma legtöbbet vizsgált rendszerei a réz, ezüst [1], bizmut [2] tartalmú kétalkotós ötvözetek, valamint a három alkotós ötvözetek közül a Sn-Cu-Ag [3, 4] és a Ni mikro ötvözésű Sn-Cu-Ni ötvözetek [5], valamint Au–In–Sn és Bi–In–Sn [6].

      Kutatómunkám során forraszanyagként 0,1; 0,2 és 0,4% m/m nikkelt tartalmazó ón-nikkel ötvözetet használtam, amelyeket réz szubsztráton olvasztottam meg. Ahogy korábban már a kutatócsoportunkban leírták [1], a forraszanyag a szubsztrát egy részét beoldja, így tulajdonképpen egy háromalkotós ötvözetolvadékot kellett vizsgálni.

